Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 202/12/7703	Kežmarok, 27.6.2012
EEČ : 2-56-30-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Kežmarok
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
dňa 26.2.2012 okolo 16,15 hod., po ceste II/542, v smere od XXXXX, okres XXXXX, viedol  osobné  motorové vozidlo továrenskej značky  Citroen  Xsara,  evidenčné číslo KK XXXXX, kde pri prechádzaní pravotočivej zákruty v km 2,700 v dôsledku nevenovania sa dôsledne situácii v cestnej premávke, vedeniu motorového vozidla, s vozidlom prešiel do protismerného jazdného pruhu a zrazil sa čelne s protiidúcim motorovým vozidlom továrenskej značky Ford Focus, evidenčné číslo KK XXXXX, vedené vodičkou XXXXX, pričom pri nehode došlo k vzniku zranenia XXXXX, ktorá utrpela zranenie - vyvrtnutie a natiahnutie krčnej chrbtice, pohmoždenie hrudnej kosti a ľavého ramena, ktoré si vyžaduje liečenie a práceneschopnosť v trvaní 4 týždňov a k vzniku zranenia spolujazdca menovanej XXXXX, ktorý utrpel zranenie - prasklinu dolného konca pravej vretennej kosti, narazenie hrudníka vľavo, narazenie oboch sedacích oblastí, odreniny v oboch slabinách, ktoré si vyžaduje liečenie a práceneschopnosť v trvaní najmenej štyroch týždňov, pri závažnejšom ovplyvnení obvyklého spôsobu života po dobu troch týždňov
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením povereného príslušníka PZ z Okresného riaditeľstva PZ XXXXX - Okresný dopravný inšpektorát v Kežmarku sp. zn. ORP-217/DI-KK-2012 zo dňa 18.3.2012 bolo v zmysle § 199 ods. 1/ Trestného poriadku začaté trestné stíhanie a súčasne v zmysle § 206 ods. 1/ Trestného poriadku vznesené obvinenie XXXXX pre prečin ublíženia na zdraví podľa § 158 Trestného zákona.

     Trestnej činnosti sa mal obvinený XXXXX dopustiť na tom skutkovom základe, ako je uvedený vo výrokovej časti tohto uznesenia.

     V priebehu prípravného konania poverený príslušník PZ konajúci vo veci vypočul obvineného XXXXX, svedkov - poškodených XXXXX, XXXXX,, zabezpečil záznam z dopravnej nehody, zápisnicu z obhliadky miesta dopravnej nehody, situačný náčrtok z miesta dopravnej nehody, fotodokumentáciu, zápisy o dychových skúškach ( negatívny výsledok ), odpis z registra trestov, výpis z evidenčnej karty vodiča, rozhodnutie o zadržaní vodičského preukazu, lekárske správy, potvrdenie o dočasnej pracovnej neschopnosti, regresný nárok Všeobecnej zdravotnej poisťovne, a. s. - krajská pobočka Košice a krajská pobočka Prešov, správy Sociálnej poisťovne - pobočka Poprad a pobočka Rožňava, potvrdenia poisťovne AXA, a.s. Bratislava o nahlásení poistnej udalosti zo zmluvy o poistení za škodu spôsobenú prevádzkou motorového vozidla, charakteristiky obvineného.

     Takto vykonaným dokazovaním bol objektívne zistený skutkový stav, pričom možno  jednoznačne  konštatovať, že  v tomto  prípade  ku  skutku, pre ktorý sa trestné stíhanie vedie,  skutočne  došlo, tento skutok je prečinom ublíženia na zdraví podľa § 158 Trestného zákona, a tohto skutku sa mal dopustiť práve obvinený XXXXX.

      Podľa § 216 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ obvinený vyhlási, že spáchal skutok, za ktorý je trestne stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c/ vzhľadom na osobu páchateľa, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     V  tomto  konkrétnom  prípade  ide  o konanie, ktoré vykazuje všetky zákonné znaky  prečinu ublíženia na zdraví podľa § 158 Trestného zákona, na ktorý zákon ustanovuje trest odňatia slobody až na jeden rok, obvinený XXXXX sa k trestnej činnosti kladenej mu za vinu priznal, udelil súhlas k postupu podľa § 216 ods. 1 Trestného poriadku, vyhlásil, že skutok, za ktorý je stíhaný spáchal, neboli tu zistené také skutočnosti, ktoré by preukazovali, že jeho vyhlásenie nebolo vykonané slobodne, vážne a zrozumiteľne.

     Bolo zistené, že v tomto prípade obvinený svojím konaním spôsobil ujmu na zdraví poškodeným XXXXX a XXXXX, a v tejto súvislosti aj škodu príslušnej zdravotnej poisťovni za vynaložené náklady poskytnuté na zdravotnú starostlivosť poistencom XXXXX a XXXXX.
     
     Vo vzťahu k náhrade spôsobenej škody jednotlivým poškodeným bolo zistené, že obvinený XXXXX dopravnú nehodu ako poistnú udalosť zo zmluvy o zodpovednosti  za  náhradu   škody  spôsobenej   prevádzkou  motorového  vozidla 
oznámil príslušnej poisťovni ( AXA - pojišťovna a. s., pobočka Bratislava ), ktorá poisťovňa bude riešiť okolnosti náhrady vzniknutej škody, čo v tomto prípade sa považuje za splnenie podmienky uvedenej v § 216 ods. 1 písm. b/ Trestného poriadku - obvinený urobil iné opatrenia na náhradu spôsobenej škody.

     V osobe obvineného XXXXX ide o občana, ktorý doposiaľ nebol súdne potrestaný,  nedopustil  sa   doposiaľ   žiadnej   úmyselnej   protispoločenskej  činnosti,  z  miesta trvalého bydliska  je hodnotený pozitívne a preto možno konštatovať, berúc do úvahy jeho doterajší život,  všetky okolnosti prípadu, splnenie všetkých zákonných podmienok, že rozhodnutie o podmienečnom zastavení trestného stíhania je v tomto prípade dostačujúce, účel trestného konania bude splnený aj takýmto spôsobom rozhodnutia.

     Podľa § 216 ods. 2 Trestného poriadku, v uznesení o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     Vzhľadom na všetky okolnosti prípadu, berúc do úvahy aj osobu páchateľa, jeho doterajší  spôsob  života,   bola  v  tomto  prípade  určená  skúšobná doba v trvaní 18 
( osemnásť ) mesiacov, ktorú dobu je možno považovať za primeranú za účelom nápravy obvineného XXXXX.

      Ak obvinený v priebehu skúšobnej doby povedie riadny život, nedopustí sa žiadnej ďalšej úmyselnej protispoločenskej činnosti, v zmysle § 217 ods. 1 Trestného poriadku, bude po jej ukončení rozhodnuté, že sa obvinený osvedčil. V opačnom prípade bude na mieste vydať rozhodnutie, a to aj počas skúšobnej doby, že sa v trestnom stíhaní bude pokračovať.

      Vzhľadom na vyššie uvedené bolo v tomto konkrétnom prípade na mieste rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Danielčák
prokurátor